**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 17.06. - 21.06.2024 г.**

**17 ЮНИ 2024 г.**

**Наказателно дело от общ характер №336/2024 година – 10:00 часа**

На 17.06.2024 година, състав на Плевенски окръжен съд ще разгледа наказателно дело №336/2024 година, образувано на основание обвинителен акт на Окръжна прокуратура Плевен, срещу **Н.И.М.**, роден 1994 година, от град Червен бряг, на когото са повдигнати четири обвинения, а именно

1. На 27.12.2022 година в град Червен бряг, управлявал лек автомобил без регистрационни табели, който не е регистриран.
2. На същата дата в град Червен бряг, в лек автомобил, държал високорискови наркотични вещества - кокаин, с цел разпространение.
3. На 28.12.2022 година, направил опит да принуди лицето И.Д.М. да не дава показания пред правораздавателните органи, като употребил за това заплашване.
4. На същата дата - 28.12.2022 година унищожил чужди движими вещи на лицето И.Д.М. - два мобилни телефона на обща стойност 290 лева.

Съдебното заседание е насрочено като разпоредително.

**18 ЮНИ 2024 г.**

**Наказателно дело от общ характер №373/2023 година – 10:00 часа**

На 18.06.2024 година, състав на Плевенски окръжен съд ще разгледа наказателно дело №373/2022 година, образувано на основание обвинителен акт на Окръжна прокуратура Плевен, срещу двама подсъдими с инициали **К.П.Г.** и **А.О.Ш.** - двамата от град Бяла Слатина, обвинени в това, че

На 29.11.2021 година, в землището на град Кнежа, умишлено умъртвили **В.Ю.К.** на 17 години - **престъпление по чл.115, вр. чл.20, ал.2 от НК.** Двамата обвиняеми пребили до смърт с бухалка пострадалото лице и направили опит да укрият тялото му, като го заровят на сметище край град Бяла Слатина.

На подсъдимия **К.П.Г.** е повдигнато обвинение и за придобиване и притежание на високорискови наркотични вещества - марихуана и метамфетамин - **престъпление по чл.354а, ал.3, т.1 от НК.**

**20 ЮНИ 2024 г.**

**Наказателно дело от общ характер №401/2024 година – 9:30 часа**

На 20.06.2024 година, състав на Плевенски окръжен съд ще разгледа наказателно дело №401/2024 година, което е образувано по обвинителен акт на Окръжна прокуратура Плевен, срещу трима обвиняеми с инициали:

**Р.З.Р.** - роден 1993 година,

**М.А.М.** - роден 2001 година (непълнолетен към момента на извършване на престъплението) и

**И.Р.С.** - роден 2002 година (непълнолетен към момента на извършване на престъплението) и тримата от село Пелишат, обвинени в това, че

На 04.12.2017 година в село Пелишат, в съучастие като извършители, отнели от П.Н.Ц. движими вещи на стойност над 530 лева, като употребили за това сила и грабежът е придружен с убийството на лицето.

Тримата живеят в едно и също село, както и жертвата. На посочената дата обвиняемият М.А.М. видял пострадалия в автобуса от град Плевен до село Пелишат и решил да го ограби, като убедил присъстващия в същия автобус обвиняем И.Р.С. да му помогне. Причакали го след като слезли всички в село Пелишат и под предлог, че искат да му помогнат с тежки чанти го убедили да минат през гориста местност до дома му. Там се присъединил и третия обвиняем Р.З.Р. и тримата заедно започнали да нанасят побой над жертвата. В следствие на множеството удари с ритници, юмруци и различни неустановени предмети, в гърдите, корема и главата на пострадалото лице, са му причинени множество травми довели до смъртта му. Обвиняемите са с лоши характеристични данни и престъплението е извършено с особена жестокост, като тримата с общи усилия са извършили деянието, искайки смъртта на П.Н.Ц.

Съдебното заседание е насрочено като разпоредително.

**Връзки с обществеността 14 юни 2024 г.**

**e-mail:** **os\_press@abv.bg**